|  |  |
| --- | --- |
| **DRUGI SASTANAK POSEBNE GRUPE ZA REFORMU JAVNE UPRAVE**  **IZMEĐU EU i BiH**  **Sarajevo, 30. januar 2018.** | |
| **Preporuke i naredne aktivnosti** |

**Strateški okvir za reformu javne uprave (SORJU)**

* BiH treba hitno finalizirati **cjelodržavni strateški okvir za reformu javne uprave** kojeg moraju usaglasiti sve razine vlasti, te utvrditi pokazatelje učinka, polazne osnove i ciljeve.
* BiH treba izraditi **zajednički akcioni plan** što je prije moguće, a najkasnije do 30. juna 2018. godine. Tek nakon usvajanja zajedničkog akcionog plana potrebno je u obzir uzeti mogućnost izrade posebnih akcionih planova o različitim učincima na oblasti koje se vezuju uz reformu javne uprave i to po razinama vlasti.
* BiH mora osigurati **redovne i efikasne koordinacijske sastanke** kako na političkom tako i administrativnoj razini u okviru utvrđenih koordinacionih struktura za reformu javne uprave (kako je definirano u SORJU), kao i redovno uključivanje organizacija civilnog društva u praćenje provedbe SORJU-a.
* BiH treba uspostaviti **zajednički sistem za praćenje i izvještavanje na bazi učinka** u svrhu ocjenjivanja napretka prema zadatim ciljevima. Sistem treba obuhvatiti zajedničke obrasce za prikupljanje ujednačenih podataka o praćenju na svim razinama vlasti, zatim zajedničke smjernice i rokove za praćenje i izvještavanje.

**Upravljanje javnim finansijama (UJF)**

* BiH treba obavijestiti Komisiju o predstojećim odlukama u vezi sa narednim koracima u izradi vjerodostojnog i relevantnog **cjelodržavnog strateškog okvira za upravljanje javnim finansijama** budući da je to i dalje ključni preduvjet za bilo kakav razgovor o budućim aktivnostima u smislu budžetske podrške, te od ključnog značaja za privredu i dugoročnu fiskalnu poziciju BiH.
* BiH se treba konsultirati sa Komisijom o nacrtu Strategije za upravljanje javnim finansijama Republike Srpske, obzirom da Republika Srpska treba pod hitno ubrzati aktivnosti na završetku svoje strategije za UJF.
* BiH treba razmotriti uspostavljanje **foruma pod vodstvom države za dijalog** o reformi upravljanja javnim finansijama zajedno sa Komisijom i međunarodnim finansijskim institucijama čim ova strategija bude usvojena.

**Izrada politika i koordinacija**

* BiH treba utvrditi institucionalnu odgovornost za koordinaciju i **kontrolu kvalitete** svih novih prijedloga politika sa svih razina vlasti, kao i tijelo koje će sve doprinose za izradu politika vraćati resornim ministarstvima kada nisu ispunjeni minimalni standardi kvalitete.
* BiH treba usvojiti zakonski okvir i detaljne smjernice za **sektorsko strateško planiranje i praćenje** koje sve razine vlasti trebaju jednako primjenjivati, kao i zajedničku metodologiju za cjelodržavnu strategiju razvoja sektora.
* BiH treba revidirati zahtjeve u vezi sa **praćenjem i izvještavanjem** na svim razinama vlasti na način da izvještaji sadrže informacije o napretku u skladu sa ciljevima i pokazateljima politike.
* BiH treba osigurati da zakonski propisi i formalno nalažu izradu i objavu redovnih izvještaja o provedbi programa rada vlada, te izradu izvještaja o provedbi sektorskih strategija.
* BiH se podstiče da unaprijedi provedbu smjernica za **procjenu uticaja propisa** (RIA). Potrebno je ojačati funkciju nadzora i podrške RIA-e na svim razinama vlasti kako bi se osiguralo odgovarajuće praćenje, kvalitet i regularnost RIA-e. Brčko Distrikt treba izraditi i provesti vlastite procedure i metodologiju za analizu učinaka novih politika.
* BiH se podstiče da smanji upotrebu **hitnog postupka** u parlamentima i da osigura redovno praćenje i izvještavanje o njegovoj upotrebi.
* BiH treba unaprijediti pravni okvir za **javne rasprave** i njegovu dosljednu primjenu u praksi, a prijedlozi politika koji se dostavljaju na usvajanje trebaju biti provjereni u pogledu njihove usklađenosti sa standardima i zahtjevima za konsultacije na svim razinama vlasti.
* BiH treba pod hitno završiti izradu cjelodržavnog **Programa integriranja u EU**, što je obaveza predviđena SSP-om (u članu 70/3), u svrhu dostavljanja potpunih i ujednačenih informacija o zakonodavnim i nezakonodavnim obavezama svih razina vlasti, te u svrhu ujednačenog planiranja i preuzimanja *acquis*-a.

**Državna služba i upravljanje ljudskim resursima**

* BiH će osigurati **usklađivanje politika državne službe** u pogledu zakonskih i institucionalnih aspekata, kao i alata za upravljanje ljudskim resursima na svim razinama vlasti, uključujući i na razini Federacije i kantona. BiH treba obavijestiti Komisiju o narednim koracima koje namjerava poduzeti u tom pogledu.
* BiH treba osigurati dosljednost **između zajedničkog okvira politike** i Akcionog plana za provedbu SORJU-a u svrhu usklađivanja aktivnosti na različitim razinama vlasti.
* BiH treba uskladiti **zakonodavstvo o državnoj službi** sa načelima javne uprave EU, izbjegavajući bilo kakav pokušaj daljnje politizacije državne službe.
* Za višu, srednju i stručnu razinu državnih službenika BiH treba osigurati **otvoreno i transparentno zapošljavanje i zapošljavanje zasnovano na zaslugama**, putem pismenih ispita i intervjua uz punu uključenost agencija za državnu službu i nezavisnih, stručnih, nepristrasnih komisija za odabir kandidata, što treba rezultirati odabirom najbolje rangiranog kandidata.
* Vlasti u BiH trebaju provoditi **interne premještaje** u skladu sa postupkom zasnovanim na zaslugama, institucionalnim potrebama u smislu ljudskih resursa i uz saglasnost državnih službenika.
* BiH treba unaprijediti **administrativne kapacitete** agencijâ za državnu službu u ispunjavanju njihovih uloga po pitanjima upravljanja ljudskim resursima i osigurati potrebna sredstva za razvoj državne službe i obuka na svim razinama vlasti.
* BiH treba na adekvatan način regulirati **dosljedan i efikasan institucionalni okvir**. U tom smislu, uloge i odgovornosti za državnu službu i razvoj politike upravljanja ljudskim resursima, provedba i praćenje trebaju biti jasno podijeljene između nadležnih institucija. O ovome bi trebalo naročito povesti računa na razini Federacije u smislu pojašnjenja uloge između ministarstava pravde i agencija za državnu službu.
* BiH treba da na svim razinama vlasti usvoji zakonodavni okvir o **registrima** **zaposlenih u javnom sektoru**.

**Odgovornost u radu**

* BiH treba uvesti i promovirati **transparentnosti među javnim institucijama** na svim razinama vlasti. Minimalni zahtjevi podrazumijevaju izradu sveobuhvatnog kataloga informacija kojeg treba objaviti na web stranicama javnih institucija, redovno i efikasno praćenje provedbe zakona o pristupu javnim informacijama i sistematsko prikupljanje, agregacija i korištenje podataka nakon praćenja.
* Svim razinama uprave treba osigurati **besplatan javni pristup** propisima i uvesti pravila i procedure za sistematsku pripremu prečišćenih tekstova glavnih zakona.
* BiH treba, bez odlaganja, usvojiti izmjene i dopune  **Zakona o ombudsmanu** u skupštinskoj proceduri u cilju otklanjanja direktnog utjecaja izvršne vlasti na budžet Institucije ombudsmana, te osigurati njihovu provedbu u skladu s najboljim međunarodnim standardima i standardima EU. BiH treba podići svijest u javnim institucijama i osigurati da sve razine vlasti postupaju u skladu s preporukama ombudsmana.
* BiH treba osigurati daljnje usklađivanje **pristupa informacijama** između državne i entitetske razine, punu provedbu i redovno i efikasno praćenje ovih zakona. Potrebno je uvesti sankcije za kršenje obaveze omogućavanja pristupa javnim informacijama, a odabrane institucije će imati ovlasti za izricanje tih sankcija.
* Izmjene i dopune **Zakona o općem upravnom postupku** (ZOUP) koje su u toku treba koordinirati između Republike Srpske i Federacije BiH, kao i sa državnom razinom i Brčko Distriktom kako bi se osigurale bolje i koherentnije administrativne usluge za građane i poslovne subjekte u cijeloj zemlji kao i jedinstven pristup izradi tih zakona.
* BiH će izraditi, proširiti ili ažurirati sveobuhvatne kataloge specijaliziranih postupaka na svakoj razini i izraditi plan njihovog usklađivanja sa ZOUP.

***Naredne aktivnosti:***

***Strateški okvir javne uprave***

* *Obavijestiti Komisiju o daljnjem vremenskom okviru za usvajanje Strateškog okvira RJU najkasnije do 31. marta 2018.*
* *Obavijestiti Komisiju o produženju Fonda za reformu javne uprave nakon 31.03.2018. Pored toga, obavijestiti Komisiju, zajedno s drugim donatorima u zemlji, o mjerama planiranim i poduzetim s ciljem jačanja efikasnosti Fonda za reformu javne uprave.*
* *Izvijestiti o napretku u izradi zajedničkog akcionog plana za provedbu Strateškog okvira reforme javne uprave.*

***Upravljanje javnim finansijama***

* *Dostaviti Komisiji vremenski okvir za doradu Strategije upravljanja javnim finansijama i izradu Akcionog plana, kao i Strategiju za upravljanje javnim finansijama Republike Srpske.*

***Izrada politika i koordinaciju***

* *Obavijestiti Komisiju o zajedničkoj metodologiji i procesu koji se odnosi na izradu sektorske strategije za cijelu zemlju, čim bude izrađena, te dostaviti operativni plan kako će ona biti implementirana na koordiniran način.*
* *Obavijestiti Komisiju o web stranicama na kojima se objavljuju redovni izvještaji o provedbi Programa rada Vlade kao i izvještaji o realizaciji sektorskih strategija.*
* *Dostaviti Komisiji podatke o javnim konsultacijama koje su provedene na svim razinama vlasti.*

***Državna služba i upravljanje ljudskim resursima***

* *Dostaviti Komisiji informacije o tome kako će se usklađivati politike o državnoj službi i pravni okviri na svim razinama vlasti, uključujući i razinu Federacije BiH i kantona.*
* *Dostaviti Komisiji sve potrebne zakonske izmjene i dopune o državnoj službi kada budu već u fazi izrade.*
* *Dostaviti Komisiji podatke o državnoj službi za 2017. i 2018. kao i sve procjene potreba za razvoj okvira kompetencija.*

***Odgovornost u radu***

* *Dostaviti Komisiji podatke o pristupu javnim informacijama, kao i o žalbama u slučaju šutnje administracije ili uskraćivanju informacija, kao i informacije o tome do koje mjere se takve žalbe provode.*